知府呂大卿餞别樗年以今我來思雨雪載塗分韻賦詩得雨字
作者：鄒浩
朝代：宋

paragraphs: 使君出吾鄉，門墻掃塵務。
諸生擁經來，翕然影響赴。
維時夫子賢，獨入青眼顧。
河南拔賈生，千載一高步。
爾來十五年，終然阻鵷鷺。
如星不麗天，而乃西南雨。
晚逢使君車，亦復此邦駐。
從容平生歡，萬事散朝霧。
江山飛雪霜，冉冉歲云暮。
我來踵規模，夫子故長路。
使君有高情，肅以豆觴寓。
賓僚集清夜，健筆落佳句。
行矣勿稽遲，青雲答知遇。